text: Kuigi Kanter on tiitlivõistlustelt võitnud kulda ja karda, on tema konnasilmaks olnud alati heitetehnika. Kõikumisi olevat tänavugi, kuid Kanter ei näinud selles traagikat. «Kui füüsiline vorm paraneb, muutub ka tehnika stabiilsemaks,» märkis ta. «Oleme palju vaadanud ja analüüsinud eelmiste aastate heiteid ning teinud ka Aadu Krevaldi juures erinevaid mõõtmisi. Ainult silmaga vaatamisele ma ei looda. Enne Hispaaniasse treeningulaagrisse minekut olid näitajad igatahes positiivsed.»